Kantauri ixuri aldeko hezegune gehientsuenak eraikuntzarako, industria edo nekazaritza lur eremu bilakatu diren honetan, Zarauzkoa ez da izan salbuespena. Hori dela eta biodibertsitatearen mesedetan, Iñurritza biotopoko lezkadiak edo hezeguneak oro har, bere txikian bere biziko garrantzia dute inguruan ditugun izaki bizidun, mikroorganismo, landare, animalia, habitat eta ekosistemen ugaritasun eta aniztasun guzia mantentzeko. Hezeguneetako landare ugariena lezka (Phragmites australis) izaten da bainan ez bakarra. Berez lezkadiak ur lamina bat dagoen inguruan agertzen dira baina denboraz, sedimentuen metaketaren ondorioz, ura gutxitzen dute eta lur maila igotzen da, horrela beste espezien kolonizazioari atea irekiz. Lezkadien beste funtzioetako bat ur depuratzaile onak direla da eta horregatik arazketa prozesu naturalean ere erabili izan dira.